ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ພົບປະເຈລະຈາກັບ ທ່ານນາງປະທານສະພາຕ່ຳອິນເດຍ ຊຸມີຕຣາ ມະຫາຈານ. (ພາບ: TTXVN)
ວກ. ອອນໄລ - ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ແລະຄະນະຜູ້ແທນຂັ້ນສູງສະພາແຫ່ງຊາດຫວຽດນາມ ຢ້ຽມຢາມສັນທະວະໄມຕີເປັນທາງການທີ່ ສາທາລະນະລັດ ອິນເດຍ ຕາມຄຳເຊີນຂອງທ່ານ ໂມຮາມມັດ ຮາມິດ ອານຊາຣິນ ປະທານສະພາສູງແຫ່ງສາທາລະນະລັດອີນເດຍ ແລະ ທ່ານນາງ ຊຸມີຕຣາ ມະຫາຈານ ປະທາສະພາຕ່ຳແຫ່ງສາທາລະນະລັດ ອິນເດຍ ແຕ່ວັນທີ 8 ຫາ 11 ທັນວາ 2016.
ໃນຂອບການຢ້ຽມຢາມ, ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ໄດ້ພົບປະຫາລືກັບທ່ານປະທານາທິບໍດີອິນເດຍ ປຣະນັບ ມຸກເຄີຈີ, ພົບປະຫາລືກັບທ່ານຮອງປະທານາທິບໍດີ - ປະທານສະພາສູງອິນເດຍ ໂມຮາມັດ ຮາມິດ ອານຊາຣີ, ພົບປະຫາລືກັບທ່ານນາຍົກລັດຖະມົນຕີອີນເດຍ ນະເຣນທຣະ ໂມທີ, ຕ້ອນຮັບເລຂາທິການໃຫຍ່ພັກກອມມູນິດອິນເດຍມາກຊິດ (CPI-M) ຊີຕາຣາມ ຢີຈູຣີ ແລະ ເລຂາທິການໃຫຍ່ພັກກອມມູນິດອິນເດຍ (CPI) ຊຸພະຄາ ເຣດທີ, ຕ້ອນຮັບທ່ານ ກຣີແຕດ ຊາມາ ປະທານຄະນະກຳມະການສາມັກຄີ ອິນເດຍ - ຫວຽດນາມ ຂອງລັດເບງກອນຕາເວັນຕົກ, ພົບປະກັບທ່ານ ໂຊເນຍຄານທີ ປະທານພັກຄອງເກຣສ ອິນເດຍ ແລະ ພົບປະກັບຜູ້ແທນກອງທຶນອິນເດຍ ແລະ ບໍລິສັດນ້ຳມັນອາຍແກສ ອິນເດຍ.
ໃນບັນດາການພົບປະເຫຼົ່ານັ້ນ, ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ສະແດງຄວາມດີໃຈທີ່ໄດ້ນຳພາຄະນະຜູ້ແທນຂັ້ນສູງສະພາແຫ່ງຊາດຫວຽດນາມ ມາຢ້ຽມຢາມປະເທດອິນເດຍ ຊຶ່ງເປັນແຫຼ່ງກຳເນີດຂອງໜຶ່ງໃນອາລະຍະທຳທີ່ເກົ່າແກ່ທີ່ສຸດໃນໂລກ. ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ອວຍພອນໄຊປະຊາຊົນອິນເດຍ ທີ່ໄດ້ຮັບຜົນສຳເລັດອັນໃຫຍ່ຫຼວງໃນການກໍ່ສ້າງ ແລະພັດທະນາປະເທດ; ຢືນຢັນວ່າ ຫວຽດນາມຖືອິນເດຍເປັນເພື່ອນມິດທີ່ເປັນມູນເຊື້ອ ໃກ້ຊິດ ແລະໄວ້ວາງໃຈຂອງຕົນ; ພ້ອມກັນນັ້ນກໍ່ຕີລາຄາສູງຕໍ່ບັນດາບາດກ້າວທີ່ສຳຄັນ ໃນການພົວພັນຮ່ວມມືຫຼາຍດ້ານ ລະຫວ່າງສອງປະເທດໃນ 45 ປີທີ່ຜ່ານມາ.
ທາງຝ່າຍອິນເດຍກໍ່ຕີລາຄາສູງຕໍ່ບັນດາຜົນສຳເລັດທີ່ຫວຽດນາມຍາດມາໄດ້ໃນການປ່ຽນແປງໃໝ່; ເຖິງວ່າໄດ້ຜ່ານການຕໍ່ສູ້ອັນຍືດເຍື້ອຍາວນາມ ເພື່ອຍາດເອົາເອກະລາດ ອິດສະລະພາບ ແລະ ເອກະລາດແຫ່ງຊາດກໍ່ຕາມ ແຕ່ບັນດາຜົນສຳເລັດທາງດ້ານເສດຖະກິດ - ວັດທະນະທຳ ທີ່ຫວຽດນາມຍາດມາໄດ້ໃນການປ່ຽນແປງໃໝ່ນັ້ນ ແມ່ນໜ້າຊົມເຊີຍທີ່ສຸດ. ເນື່ອງໃນໂອກາດນີ້, ບັນດາທ່ານຜູ້ນຳອິນເດຍກໍ່ໄດ້ແບ່ງປັນຄວາມຮັກແພງ ເຄົາລົບນັບຖືຂອງປະຊາຊົນອິນເດຍ ທີ່ມີຕໍ່ທ່ານປະທານໂຮ່ຈີມິນ, ກໍ່ຄືຕໍ່ປະຊາຊົນຫວຽດນາມຜູ້ທີ່ໄດ້ດຳເນີນການຕໍ່ສູ້ຢ່າງບໍ່ຢຸດຢັ້ງນັບແຕ່ເມື່ອຕໍ່ສູ້ປົດປ່ອຍຊາດ ໂຮມປະເທດຊາດເປັນເອກະພາບ ມາຈົນເຖິງປະຈຸບັນນີ້.
* ໃນການພົບປະເຈລະຈາລະຫວ່າງ ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ແລະ ທ່ານນາງປະທານສະພາຕ່ຳອິນເດຍ ຊຸມີຕຣາ ມະຫາຈານ, ສອງຝ່າຍໄດ້ເຫັນດີເປັນເອກະສັນ ຈະເພີ່ມທະວີການຮ່ວມມືລະຫວ່າງສອງສະພາແຫ່ງຊາດຍິ່ງກວ່າອີກ ໂດຍຜ່ານການຮ່ວມມືໃນຂົງເຂດນິຕິບັນຍັດ,ແລກປ່ຽນລະຫວ່າງບັນດາກຸ່ມມິດຕະພາບລັດຖະສະພາ ແລະ ບັນດາອົງການ ຂອງສະພາແຫ່ງຊາດສອງປະເທດ... ນອກຈາກນີ້ ໃນການພົບປະເຈລະຈາ, ສອງທ່ານນາງປະທານສະພາແຫ່ງຊາດ ກໍ່ໄດ້ເປັນສັກຂີພະຍານການລົງນາມໃນ ສັນຍາກ່ຽວກັບການພັດທະນາພະລັງງານນິວເຄຼຍ ເພື່ອຈຸດປະສົງສັນຕິພາບ; ເປັນສັກຂີພະຍານການຮ່ວມມືລະຫວ່າງ ກຸ່ມບໍລິສັດໄຟຟ້າຫວຽດນາມ ແລະ ບໍລິສັດທຸລະກິດພະລັງງານແຫ່ງລັດອິນເດຍ ກ່ຽວກັບການພັດທະນາໄຟຟ້າ; ການລົງນາມຂໍ້ຕົກລົງຮ່ວມມືລະຫວ່າງບໍລິສັດການບິນ Vietjet Air ແລະ ບໍລິສັດການບິນອິນເດຍ ຊຶ່ງຄາດວ່າຈະເປີດສາຍການບິນໂດຍກົງຈາດຫວຽດນາມ ໄປອິນເດຍ ໃນປີ 2017.
ອາດຈະເວົ້າໄດ້ວ່າ, ຂໍ້ຕົກລົງຮ່ວມມືທີ່ສອງທ່ານນາງປະທານສະພາແຫ່ງຊາດໄດ້ລົງນາມໃນການຢ້ຽມຢາມຄັ້ງນີ້ ມີບົດບາດ ແລະ ຄວາມສຳຄັນທາງປະຫວັດສາດທີ່ຍິ່ງໃຫຍ່. ນີ້ກໍ່ແມ່ນຄັ້ງທຳອິດທີ່ປະທານສະພາແຫ່ງຊາດອິນເດຍລົງນາມໂດຍກົງໃນຂໍ້ຕົກລົງຮ່ວມມືກັບຕ່າງປະເທດ.
* ພາຍຫຼັງການຢ້ຽມຢາມຫວຽດນາມຂອງທ່ານນາຍົກລັດຖະມົນຕີອິນເດຍ ນະເຣນທຣະ ໂມທີ, ເດືອນກັນຍາ 2016, ສອງປະເທດໄດ້ຍົກລະດັບຄວາມພົວພັນຂຶ້ນເປັນ “ຄູ່ຮ່ວມມືທຍຸດທະສາຮອບດ້ານ”, ສ້າງຂອບພົວພັນທີ່ສຳຄັນລະຫວ່າງສອງປະເທດ ທີ່ໄວ້ວາງໃຈ ເລິກເຊິ່ງ ແລະ ແທດຈິງຍິ່ງກວ່າອີກ ໃນທຸກຂົງເຂດ. ໃນການພົບປະຫາລືກັບທ່ານນາຍົກລັດຖະມົນຕີ ນະເຣນທຣະ ໂມທີ, ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ໄດ້ຕີລາຄາສູງການປະກອບສ່ວນອັນໃຫຍ່ຫຼວງ ຂອງທ່ານນາຍົກລັດຖະມົນຕີ ນະເຣນທຣະ ໂມທີ; ພ້ອມນັ້ນກໍ່ສະແດງຄວາມປະສົງວ່າ ທ່ານນາຍົກລັດຖະມົນຕີຈະສືບຕໍ່ເອົາໃຈໃສ່ຊີ້ນຳ ໃຫ້ຄວາມພົວພັນລະຫວ່າງສອງປະເທດນັບມືນັບຂະຫຍາຍຕົວ. ທ່ານນາຍົກລັດຖະມົນຕີ ນະເຣນທຣະ ໂມທີ ໃຫ້ທັດສະນະວ່າ, ລະຫວ່າງ ອິນເດຍ ແລະ ຫວຽດນາມ ໄດ້ມີຄວາມພົວພັນມິດຕະພາບທີ່ເປັນມູນເຊື້ອ ຜູກພັນສະໜິດແໜ້ນມາແຕ່ດົນນາມ, ນີ້ເປັນມໍລະດົກອັນລ້ຳຄ່າສຳລັບຄົນຮຸ່ນອະນາຄົດ ຊຶ່ງສອງປະເທດຕ້ອງຮັກສາ, ເພີ່ມພູນຄູນສ້າງ ແລະ ພັດທະນາໃຫ້ຂຶ້ນສູ່ລະດັບສູງໃໝ່.
* ໃນການພົບປະຫາລືກັບທ່ານຮອງປະທານາທິບໍດີ ປະທານສະພາສູງອິນເດຍ ໂມຮາມັດ ຮາມິດ ອານຊາຣີ, ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ໄດ້ຕີລາຄາສູງການສະໜັບສະໜູນຂອງສະພາສູງອິນເດຍ ໃນການປະກອບສ່ວນປັບປຸງ ແລະ ເພີ່ມທະວີ ຄວາມພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືແບບຄູ່ຮ່ວມຍຸດທະສາດກັບຫວຽດນາມ ໃນຊຸມປີທີ່ຜ່ານມາ; ທ່ານນາງປະທານສະພາແຫ່ງຊາດ ໄດ້ສະແດງຄວາມດີໃຈທີ່ເຫັນວ່າ ໃນເວລາທີ່ຜ່ານມາ ຄວາມພົວພັນລະຫວ່າງສອງອົງການນິຕິບັນຍັດຂອງສອງປະເທດ ໄດ້ຮັບການປັບປຸງ ແລະ ພັດທະນາຢ່າງຈົບງາມ. ທ່ານນາງປະທານສະພາແຫ່ງຊາດ ຢືນຢັນສະພາແຫ່ງຊາດຫວຽດນາມມຸ່ງໝັ້ນປັບປຸງ ແລະ ເພີ່ມທະວີຄວາມພົວພັນສອງຝ່າຍ ການຮ່ວມມືຢ່າງແໜ້ນແຟ້ນກັບສະພາແຫ່ງຊາດອິນເດຍ ໃນບັນດາເວທີປາໄສພາກພື້ນ ແລະ ສາກົນ.
ທ່ານຮອງປະທານາທິບໍດີ ປະທານສະພາສູງອິນເດຍ ໂມຮາມັດ ຮາມິດ ອານຊາຣີ ຫວນຄຶດຄືນເຖິງຄວາມປະທັບໃຈໃນການຢ້ຽມຢາມຫວຽດນາມກ່ອນໜ້ານີ້ສອງປີ, ແລະເນັ້ນວ່າ ອິນເດຍ ຍາມໃດກໍ່ເອົາໃຈໃສ່ເປັນສຳຄັນເຖິງຄວາມພົວພັນລະຫວ່າງອິນເດຍ ແລະບັນດາປະເທດອາຊຽນ. ປະຈຸບັນນີ້, ລັດຖະບານອິນເດຍພວມຕັ້ງໜ້າປະຕິບັດນະໂຍບາຍ “ການດຳເນີນງານຫັນໄປສູ່ພາກຕາເວັນອອກ”, ໃນນັ້ນຫວຽດນາມຖືກຖືເປັນເສົາຄ້ຳທີ່ສຳຄັນໜຶ່ງ.
* ໃນການພົບປະຫາລືກັບທ່ານປະທານາທິບໍດີອິນເດຍ ປຣະນັບ ມຸກເຄີຈີ, ທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ຢືນຢັນສະໜັບສະໜູນຢ່າງເຕັມທີຕໍ່ນະໂຍບາຍ “ການດຳເນີນງານຫັນໄປສູ່ພາກຕາເວັນອອກ” ແລະ ການເພີ່ມທະວີການມີໜ້າ ເຊື່ອມຕໍ່ຂອງອິນເດຍ ກັບພາກພື້ອາຊີຕາເວັນອອກສຽງໃຕ້. ທ່ານນາງປະທານສະພາແຫ່ງຊາດຫວຽດນາມ ຫວັງວ່າ ທ່ານປະທານາທິບໍດີອິນເດຍ ປຣະນັບ ມຸກເຄີຈີ ຈະສືບຕໍ່ເອົາໃຈໃສ່ຊີ້ນຳ ເພື່ອໃຫ້ຄວາມພົວພັນລະຫວ່າງສອງປະເທດນັບມື້ນັບຂະຫຍາຍຕົວ, ໃນນັ້ນມີຄວາມພົວພັນລະຫວ່າງສອງສະພາແຫ່ງຊາດ, ເພື່ອຜົນປະໂຫຍດຂອງປະຊາຊົນສອງປະເທດ, ເພື່ອສັນຕິພາບ ການພັດທະນາ ແລະ ຄວາມວັດທະນາຖາວອນຢູ່ພາກພື້ນ ແລະ ໃນໂລກ.
ທ່ານປະທານາທິບໍດີອິນເດຍ ປຣະນັບ ມຸກເຄີຈີ ໃຫ້ທັດສະນະວ່າ ອິນເດຍ ແລະ ຫວຽດນາມຕ້ອງເພີ່ມທະວີການຮ່ວມມືດ້ານເສດຖະກິດ, ຍູ້ແຮງບັນດາມາດຕະການແລກປ່ຽນການຄ້າ, ສ້າງສິ່ງແວດລ້ອມອຳນວຍຄວາມສະດວກໃຫ້ແກ່ການລົງທຶນ. ທ່ານປະທານາທິບໍດີອິນເດຍ ປຣະນັບ ມຸກເຄີຈີ ກໍ່ໄດ້ເນັ້ນຢ້ຳຫຼັກໝັ້ນຂອງ ອິນເດຍ ກ່ຽວກັບບັນຫາທະເລຕາເວັນອອກ, ບໍ່ໄດ້ຫັນເປັນການທະຫານ, ແກ້ໄຂຂໍ້ຂັດແຍ້ງພິພາດດ້ວຽສັນຕິວິທີ, ສອດຄ່ອງກັບກົດໝາຍສາກົນ.
ການຢ້ຽມຢາມເປັນທາງການທີ່ປະເທດສາທາລະນະລັດ ອິນເດຍ ຂອງທ່ານນາງປະທານສະພາແຫ່ງຊາດ ຫງວຽນທີ້ກິມເງິນ ໄດ້ສິ້ນສຸດລົງດ້ວຍຜົນສຳເລັດອັນຈົບງາມ, ມີຄສາມໝາຍສຳຄັນ, ເຮັດໃຫ້ຄວາມພົວພັນລະຫວ່າງຫວຽດນາມ ແລະ ອິນເດຍ ຂະຫຍາຍຕົວກວ່າເກົ່າ; ຫັນເປັນລະອຽດຄວາມພົວພັນຄູ່ຮ່ວມມືຍຸດທະສາດຮອບດ້ານລະຫວ່າງສອງປະເທດ; ປັບປຸງ ແລະ ເພີ່ມທະວີການຮ່ວມມືຫຼາຍດ້ານລະຫວ່າງຫວຽດນາມ ແລະ ອິນດູຈີນ ໃນສະພາບທີ່ສອງປະເທດພວມຫັນໄປສູ່ການສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງສອງປະເທດຄົບຮອບ 45 ປີ (1972 - 2017) ແລະ 10 ປີ ແຫ່ງການສ້າງຕັ້ງຄວາມພົວພັນຄູ່ຮ່ວມມືຍຸດທະສາດລະຫວ່າງຫວຽດນາມ - ອິນເດຍ (2007 - 2017)./.
ສັງລວມໂດຍ ເຟືອງຈ່າ